VF Plus se steun neem toeDr. Pieter Groenewald. Foto: VF Plus Die VF Plus het teen Donderdagoggend al byna soveel stemme gehad as in die vorige verkiesing, met net meer as 33% van stemdistrikte wat se stemme reeds getel is. Die VF Plus het Donderdagoggend teen 11:30 reeds nasionaal 140 724 (3,02%) van die net meer as 4,6 miljoen stemme wat al getel is, op hom gevestig. Die party het toe in die vierde plek gelê ná die ANC, DA en EFF. Dr. Pieter Groenewald, leier van die VF Plus, het in reaksie hierop gesê dit lyk of die party sy steun in vanjaar se verkiesing sal verdubbel in vergelyking met die vorige verkiesing. Hy meen sy party se goeie vertoning kan toegeskryf word aan die positiewe aanslag en duidelike beleidstandpunte in sy verkiesingsveldtog. “Die VF Plus se verwagting was eenvoudig, ons het gevra vir ŉ miljoen stemme. Ons sal kyk of ons daar gaan uitkom, maar ek sal baie tevrede wees met ŉ totaal van 3% van die stemme in hierdie verkiesing,” het Groenewald gesê. Hy sê volgens die jongste aanduidings lyk dit of die party wel ŉ stempersentasie van tussen 3% en 4% gaan ontvang. Dit sal die VF Plus die vierde grootste party in die land maak. “Ons het nie soos ander partye gemaak wat sê jy gaan jou stem mors as jy nie vir ŉ sekere party stem nie. Verder het die VF Plus seker gemaak kiesers weet waarvoor ons staan. Die VF Plus se beleide en standpunte is deurgaans duidelik uitgespel. “Ek het in my hele veldtog ook duidelik voorstelle gegee van hoe die VF Plus beplan om die land vorentoe in die toekoms in te vat.” Op provinsiale vlak het die VF Plus ook reeds sy steun aansienlik verbeter in die Wes-Kaap. Die party het reeds 34 665 (3,58%) stemme van die net minder as ŉ miljoen stemme wat reeds in die provinsie getel is, op hom gevestig. In die 2014-verkiesing kon die VF Plus net 23 243 (1,07%) stemme in die Wes-Kaap kry. Die VF Plus het ook reeds sy steun in die Noord-Kaap meer as verdubbel in vergelyking met die 2014-verkiesing. In die Noord-Kaap waar daar teen 11:00 nog net meer as 330 000 stemme getel is, het die VF Plus reeds 12 179 (3,59%) stemme gehad. Dit is reeds meer as dubbeld die 5 761 (1,32%) stemme wat die party in die vorige verkiesing gekry het. Die VF Plus het ook reeds meer stemme in die Oos-Kaap en Mpumalanga gekry as tydens die vorige verkiesing. Groenewald het gesê hy en sy party het nog altyd sterk in die parlement vir minderheidsregte opgestaan, iets wat ook lyk of dit nou vir die party vrugte afgewerp het. “Ons is die enigste politiek party wat dit doen en dit sluit die regte van bruin en Indiër kiesers in, wat ook in die minderheid in hierdie land is. Die VF Plus het nog altyd gevra vir dat almal gelyke behandeling moet kry. Iets waarvoor ons ook nog altyd opgestaan het, is dat wit en Afrikaner kiesers se regte moet erken word. Hulle is nie die sondebokke vir die ANC se foute nie.” In die algemene verkiesing in 2014 het die VF Plus nasionaal 165 715 (0,9%) stemme getrek en sodoende vier setels in die parlement gekry. Die party het ook ’n setel in Noordwes bygekry en al sy vorige setels behou en dus verteenwoordiging in Gauteng, Vrystaat en Noordwes gehad. In die algemene verkiesing in 2009 het die VF Plus nasionaal 146 796 (0,83%) van die stemme gekry. Só het die VF Plus provinsiaal gevaar in die 2014-verkiesing: